## La Generalitat destina 21 milions d’euros per a fomentar l’eficiència energètica en empreses turístiques

*** La consellera d’Innovació, Indústria, Comerç i Turisme destaca que “enguany s’han ampliat tant les actuacions subvencionables com la tipologia d’empreses turístiques beneficiàries d’estes ajudes”
* Nuria Montes recalca que “es tracta de la partida més important de la història en suport a empreses del sector turístic en matèria d’eficiència energètica i de sostenibilitat”**

La Conselleria d’Innovació, Indústria, Comerç i Turisme està ultimant la convocatòria de les ajudes, en règim de concurrència no competitiva, per a finançar fins a maig de 2025 projectes d’eficiència energètica i economia circular en empreses turístiques, que en els pròxims dies es publicaran en el *Diari Oficial de la Generalitat Valenciana* (DOGV).

Esta convocatòria d’ajudes és finança mitjançant el Mecanisme de recuperació i resiliència dels fons NextGenerationEU. Per a l’exercici 2024, tenen un pressupost de 21.037.538,83 euros. Esta quantia és el resultat de la suma del romanent de la convocatòria anterior (11.285.935,83 euros) i els 9.751.603 euros concedits per la Secretaria d’Estat de Turisme.

La consellera d’Innovació, Indústria, Comerç i Turisme, Nuria Montes, ha destacat que “es tracta de la partida més important de la història en suport a empreses del sector turístic en matèria d’eficiència energètica i de sostenibilitat”.

Nuria Montes ha destacat que, com a novetat, “enguany s’han ampliat les empreses beneficiàries d’estes ajudes”, ja que, “a més d’establiments d’allotjament turístic, poden optar a estes subvencions altres empreses com ara restaurants, sales d’espectacles o fins i tot parcs temàtics”.

En concret, esta línia d’ajudes està destinada a establiments turístics que estiguen inscrits en el Registre de turisme de la Comunitat Valenciana o que la seua activitat estiga classificada en determinats CNAE, com poden ser restaurants i llocs de menjars; organització de convencions i fires de mostres; gestió de sales d’espectacles; activitats en els jardins botànics, parcs zoològics i reserves naturals; així com activitats dels parcs d’atraccions o temàtics.

**Actuacions subvencionables**

Les actuacions subvencionables s’agrupen en diverses tipologies. En concret, s’inclouen actuacions destinades a la promoció de l’energia renovable mitjançant la generació i/o l’emmagatzematge d’energia elèctrica d’origen solar fotovoltaic, almenys el 80 % de la qual s’ha de destinar a l’autoconsum.

També es podran subvencionar inversions destinades a la substitució d’electrodomèstics com ara rentadores, rentavaixelles, neveres, congeladors i microones. També inclou la renovació d’equips de refrigeració amb funció de venda directa i armaris de conservació refrigerats professionals.

Igualment, podran optar a estes ajudes les actuacions de millora de l’eficiència energètica de les instal·lacions frigorífiques, i també la instal·lació i gestió de sistemes d’automatització i control d’instal·lacions consumidores o productores d’energia i aigua, així com altres subsistemes de generació, distribució, regulació i emissió.

Una altra de les tipologies d’accions subvencionables que arreplega la resolució d’ajudes és la de les orientades a la millora de l’eficiència energètica mitjançant l’optimització d’elements en les instal·lacions o els equips existents, com ara sistemes d’il·luminació de baix consum, aïllament de calderes i canonades, climatització eficient, ventilació eficient, calderes d’alta eficiència, emmagatzematge tèrmic o l’ús d’energia solar tèrmica per a aigua calenta sanitària (ACS) i climatització.

Finalment, també podran optar a estes subvencions les actuacions enfocades cap a una economia circular, és a dir, les que augmenten l’eficiència en l’ús dels recursos mitjançant la preparació per a la reutilització, la descontaminació i el reciclatge de residus, facilitant la seua valorització.

Cal destacar que les actuacions subvencionables no es podran haver executat amb anterioritat a la data de publicació de la convocatòria, només podran imputar-se els costos de les actuacions preparatòries necessàries per a establir o mantindre la prestació de servicis.

Fecha: 15/10/2024